
 6.3.2014
 BG
 Официален вестник на Европейския съюз
 L 66/11
 РЕГЛАМЕНТ ЗА ИЗПЪЛНЕНИЕ (ЕС) No 209/2014 НА КОМИСИЯТА
 от 5 март 2014 година
 за изменение на Регламент (ЕС) No 605/2010 по отношение на ветеринарно-санитарните и здравните условия и условията за ветеринарно сертифициране при въвеждането в Съюза на коластра и продукти от коластра, предназначени за консумация от човека
 (текст от значение за ЕИП)
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Директива 2002/99/ЕО на Съвета от 16 декември 2002 г. за установяване на ветеринарно-санитарни правила, регулиращи производството, преработката, разпространението и пускането на пазара на продукти от животински произход за консумация от човека (1), и по-специално член 8, уводното изречение, член 8, параграф 1, първа алинея, член 8, параграф 4 и член 9, параграф 4 от нея,
 като взе предвид Регламент (ЕО) No 853/2004 на Европейския парламент и на Съвета от 29 април 2004 г. относно определяне на специфични хигиенни правила за храните от животински произход (2), и по-специално член 9, втора алинея от него,
 като взе предвид Регламент (ЕО) No 854/2004 на Европейския парламент и на Съвета от 29 април 2004 г. относно определяне на специфичните правила за организирането на официален контрол върху продуктите от животински произход, предназначени за човешка консумация (3), и по-специално член 11, параграф 1 и член 16, втора алинея от него,
 като има предвид, че:
 (1)
 С Регламент (ЕО) No 853/2004 се определят специфични правила за стопанските субекти в хранителната промишленост по отношение на хигиената на храните от животински произход. В него се предвижда, че стопанските субекти в хранителната промишленост, произвеждащи сурово мляко, млечни продукти, коластра и продукти от коластра, предназначени за консумация от човека, трябва да спазват съответните разпоредби на приложение III към него.
 (2)
 Освен това в Регламент (ЕО) No 853/2004 се предвижда, че стопанските субекти в хранителната промишленост, извършващи внос на продукти от животински произход от трети страни, гарантират, че внос се извършва само, ако третата страна експедитор е вписана в списъка, изготвен в съответствие с Регламент (ЕО) No 854/2004 и продуктите отговарят, inter alia, на изискванията на Регламент (ЕО) No 853/2004 и условията за внос, предвидени в съответствие със законодателството на Съюза, регулиращо контрола върху вноса на продуктите от животински произход.
 (3)
 В Регламент (ЕС) No 605/2010 на Комисията (4) се определят ветеринарно-санитарните и здравните условия и изискванията за сертифициране при въвеждането в Съюза на пратки от сурово мляко и млечни продукти. В него също така се установява списък на трети страни, от които въвеждането на такива пратки в Съюза е разрешено.
 (4)
 С Регламент (ЕС) No 605/2010 се установяват различни условия за вноса в зависимост от здравния статус на животните от третата страна износител по отношение на болестта шап и чума по говедата. Трети страни, които са свободни от шап без ваксинация и от чума по говедата за период от най-малко 12 месеца преди датата на вноса, са изброени в колона А от приложение I към Регламент (ЕС) No 605/2010, като вносът в Съюза на сурово мляко и млечни продукти, добити от сурово мляко от тези